Tyrannosaurus rex

Tyrannosaurus ("tiran-akkedis") of tirannosourus was ’n genus teropode-dinosourusse. Die spesie Tyrannosaurus rex (rex beteken "koning" in Latyn), gewoonlik afgekort tot T. rex, is ’n gewilde karakter in rolprente en boeke. Dit het voorgekom in wat nou Noord-Amerika is, toe dit nog ’n eilandkontinent met die naam Laramidië was. 

Fossiele is ontdek in ’n verskeidenheid rotsformasies wat terugstrek tot die Maastricht-tydsnede van die Kryt-periode, 67 tot 66 miljoen jaar gelede. Dit was een van die laaste nie-vlieënde dinosourusse wat geleef het voordat hulle in die Kryt-Paleogeen-uitwissing uitgesterf het.

Soos ander Tyrannosauridae was Tirannosaurus ’n tweevoetige karnivoor met ’n enorme skedel wat gebalanseer is deur ’n lang, swaar stert. In vergelyking met sy kragtige agterpote was sy voorpote klein met net twee vingers. Hoewel sommige ander teropodes groter was, is Tirannosaurus rex die grootste bekende Tyrannosauridae en een van die grootste landroofdiere. Die grootste ontdekte fossiel was 12,3 m lank en het tot 6,8 ton geweeg. T-rex kon tot 32 km/h hardloop en een tree kon tot 4,5 meter lank wees.

Verwysings 

Theropoda